text: ০১ আগস্ট ২০২১, ১৬:০৩আপডেট : ০১ আগস্ট ২০২১, ১৬:০৫
  কঠোর বিধিনিষেধের মধ্যেই পোশাক কারখানাসহ শিল্প কল-কারখানা খুলে দেওয়ায় কর্মীদের কর্মস্থলে ফেরার সুবিধার্থে লঞ্চ চলাচলের সময়সীমা বাড়ানো হয়েছে। যাত্রীর চাপ থাকায় আগামীকাল সোমবার সকাল ৬টা পর্যন্ত লঞ্চ চলাচল চালু রাখার সিদ্ধান্ত নিয়েছে বাংলাদেশ অভ্যন্তরীণ নৌ-পরিবহন কর্তৃপক্ষ (বিআইডব্লিউটিএ)।
  প্রথমে আজ বেলা ১২টা পর্যন্ত লঞ্চ চলার ঘোষণা দেওয়া হলেও পরে তা বাড়িয়ে আগামীকাল ভোর ৬টা পর্যন্ত করা হয়েছে। রবিবার (১ আগস্ট) বিআইডব্লিউটিএ থেকে এ তথ্য নিশ্চিত করা হয়েছে।
  বিআইডব্লিউটিএ জানিয়েছে, এখনও রাস্তায় অনেক মানুষ আছে। সবাই তাদের গন্তব্যে পৌঁছাতে পারেনি। এই জন্য আগামীকাল সকাল ৬টা পর্যন্ত লঞ্চ চালু রাখার সিদ্ধান্ত নেওয়া হয়েছে।